Vasili Prontcictcev

Vasili Vasilyevitc Prontcictcev ( rossiavon Василий Васильевич Прончищев ), kobliyis bak 1702 az awalkeyes ba 29/08/1736 ( 09/09/1736 kare Gregorius jara), tiyir rossiaf vestasik isu totafayik.

Arti vayara va solokseropa is totara koe Moskva, Vasili Prontcictcev dene birervolia bak 1728 vilter. Bak 1733 gu rikulafa ekava zo abduaskir nume va toleafa brinuga van Kamtcatka vankolana gu liwotara va krimta ke Arktika welfa wale artexo ke Lena bost is telo ke Yenisey, dirgar.

Bak 1735 Vasili Prontcictcev va Lena mal Yakutsk titlapir aze va inafa riska kaiklapir aze ta fentugalura koe artexo ke Olenyok bost greeltur. Drigki toz akoler aze nope brayenjakola mulufter. Nekev yone arge va ronefa domega ke Taymir dega bak 1736 lajupartlapir aze keno krimta lentlapir. Dimlapison, Prontcictcev is Maria kurenik nope brayenjakola silukon zertud.

Nekev jontik xonukesik, brinuga di tiyir kiewatca ise va mukeem zomeyer. Remi lapira Prontcictcev va jontika ewala ( Fadey ewaleem isu Komsomolskoy Pravdi isu Petra ) grocelon ice krimta kosmayar. Brinuga tiyir taneafa elimon liwotasa va Lena bost wale Yakutsk is artexo is Fadey pargalu. Kurenik ke Prontcictcev, i Maria Prontcictceva, gu taneafa naelafa vestasikya zo torigir. Moi sinafa awalkera, sin poke artexo ke Olenyok bost di zo kotawayad.

Ki ke ronefa krimta ke Taimir dega is meftaxed wale artexo ke Olenyok bost isu Anabar gu Prontcictcev di zo yoltad.


Prontcictcev (Vasili)
Prontcictcev (Vasili)
Prontcictcev (Vasili)